پاکستان وايي غور کوي، د هند دپاره د افغانستان ځمکنۍ تجارتي، او نورې فضايي لارې بندې کړي
د پاکستان د سائنس او ټېکنالوجۍ وزیر فواد چودري ويلي وزیراعظم عمران خان د هند پاره په فضايي لاره بندولو غور کوي او د هند د افغانستان پورې د تجارت دپاره د ځمکنۍ لارې د اسانتيا بيرته په اخيستو هم غور کوي.
کراچۍ — فواد چودري د هند او افغانستان ترمنځ د تجارت دپاره د ځمکنۍ اسانتیا بيرته اخيستو خبره په داسې حال کې کړې ده چې څو ورځې وړاندې د پاکستان د بهرنیو چارو وزیر شاه محمود قرېشي ویلي ؤ د هند سره د ترينګلو اړيکو باوجود د افغانستان د سوداګرۍ ګاډو ته اجازت ته دی چې هند ته لاړ شي. شاه محمود قرېشي ویلي ؤ د هند سره د پاکستان د تاؤ تريخوالي او سوداګرۍ د تړلو باوجود به د افغانستان سوداګریزو ګاډو (ټرکونو) ته اجازت وي چې د واهګه په پوله د هندوستان د عطاري پورې لاړ شي. شاه محمود قرېشي دغه خبره په اسلام اباد کې د افغانستان او پاکستان د پوهانو او پخوانيو مشرانو ترمنځ د دوېم پړاؤ (ټرېک ټو) د غونډې په مهال کړې وه. افغان سوداګرو د پاکستان دغه ګام ستايلی او ويلي يې ؤ د ځمکې د لارې د هند سره سوداګري يې ښه شوې او د نورې د ښه کېدو هيله څرګنده کړې وه. چودری د نهې، سه شنبې په ورځ په اسلام اباد کې د مرکزي کابینې د غونډې وروسته په ټويټر د هند دپاره د فضايي حددودو تړلو او ځنمکۍ لارې د اسانتيا بيرته اخیستو خبره کړې ده چې قانوني لارې يې لټول کيږي. د پاکستان او هند ترمنځ تازه تريخوالي د پينځم اګست نه پېل شوی کله چې هند د خپل ولقې لاندې کشمیر خصوصي حيثيت ختم کړی ؤ. پاکستان د هند دغه ګام غندي خو هند وايي پاکستان يې په کورنيو معاملو کې لاس وهنه کوي. فواد چودري ويلي پېل د هند وزيراعظم نريندرا مودی کړي او ختموي به يې هم هغه. پاکستان که د هند دپاره فضايي لاره تړي دا به لمړی ځل نه وي روان کال د فرورۍ په میاشت کې د هندي کشمیر په پلوامه علاقه کې د هندي ځواکونو په کاروان بريد او بيا د میاشتې په اخره کې د دواړو هېوادونو د يو بل د فضايي حدونو د سرغړونې کولو تورونه لګولي وو. او د يادو پېښو وروسته هند او پاکستان د يو بل دپاره بيا فضايي حدود بند کړي وو. هند بيا خپل فضايي حدود زر پرانستي او پاکستان نزدې پينځه میاشتې وروسته خپل ټول فضايي حدود ازاد کړي وو.